DEĊIŻJONI TAL-KUMMISSJONI
tat-13 ta’ Diċembru 2007
li temenda d-Deċiżjoni 2007/718/KE dwar ċerti miżuri ta’ protezzjoni kontra l-marda ta' l-ilsien u d-dwiefer f’Ċipru
(notifikata taħt id-dokument numru C(2007) 6251)
(Test b’relevanza għaż-ŻEE)
(2007/832/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/662/KEE tal-11 ta’ Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b'mod partikolari l-Artikolu 9(4) tagħha,
Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar il-kontrolli veterinarji u żootekniċi applikabbli għall-kummerċ intrakomunitarju ta’ ċerti annimali ħajjin u prodotti bil-ħsieb tat-tlestija tas-suq intern (2), u b’mod partikolari l-Artikolu 10(4) tagħha,
Billi:
(1)
Wara t-tifqigħat reċenti tal-marda ta’ l-ilsien u d-dwiefer f’Ċipru, ġiet adottata d-Deċiżjoni tal-Kummissjoni 2007/718/KE tas-6 ta’ Novembru 2007 rigward ċerti miżuri ta’ protezzjoni kontra l-marda ta’ l-ilsien u d-dwiefer f’Ċipru (3) biex jissaħħu l-miżuri ta’ kontroll kontra l-marda ta’ l-ilsien u d-dwiefer meħudin minn dak l-Istat Membru fil-qafas tad-Direttiva tal-Kunsill 2003/85/KE tad-29 ta’ Settembru 2003 dwar miżuri tal-Komunità għall-kontroll tal-marda ta’ l-ilsien u d-dwiefer (4).
(2)
Id-Deċiżjoni 2007/718/KE tistipula regoli applikabbli għad-dispaċċ miż-żoni ta’ riskju għoli, elenkati fl-Anness I, u ż-żoni ta' riskju baxx elenkati fl-Anness II, ta’ dik id-Deċiżjoni (“żoni ristretti”), f’Ċipru ta’ prodotti meqjusa sikuri li, jew ġew prodotti qabel ma daħlu fis-seħħ ir-restrizzjonijiet f’Ċipru, minn materja prima li nkisbet barra minn dawn iż-żoni ristretti, inkella li sarilhom trattament li huwa ppruvat effettiv għall-inattivazzjoni tal-virus tal-marda ta’ l-ilsien u d-dwiefer li jista’ jkun fihom.
(3)
Fid-Deċiżjoni 2007/718/KE, il-Kummissjoni stipulat ir-regoli għad-dispaċċ ta’ ċerti kategoriji ta’ laħam minn ċerti żoni elenkati fl-Anness III ta’ dik id-Deċiżjoni fejn ma ġewx irreġistrati tifqigħat tal-marda ta’ l-ilsien u d-dwiefer għal perjodu ta’ mill-inqas 90 jum qabel il-qtil u li jikkonformaw ma’ ċerti kundizzjonijiet speċifikati. M’hemm l-ebda żoni mniżżla f’dak l-Anness attwalment.
(4)
Fuq il-bażi ta’ l-evoluzzjoni tal-qagħda ta’ saħħet l-annimali f’Ċipru, u b’mod partikolari r-riżultati favorevoli tas-sorveljanza kontinwa, huwa issa possibbli li jiġu ddefiniti dawk iż-żoni li għandhom jiġu inklużi fl-Anness III tad-Deċiżjoni 2007/718/KE.
(5)
Fid-dawl tal-qagħda attwali ta’ saħħet l-annimali jeħtieġ ukoll li tiġi estiża l-validità tad-Deċiżjoni 2007/718/KE sal-31 ta’ Jannar 2008.
(6)
Għalhekk, id-Deċiżjoni 2007/718/KE għandha tiġi emendata skond dan.
(7)
Il-miżuri previsti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2007/718/KE hi emendata kif ġej:
(1)
Fl-Artikolu 16 il-“15 ta' Diċembru 2007” hija mibdula bil-“31 ta' Jannar 2008”.
(2)
L-Anness III jinbidel bit-test fl-Anness għal din id-Deċiżjoni.
Artikolu 2
L-Istati Membri għandhom jemendaw il-miżuri li japplikaw għall-kummerċ biex iġibuhom konformi ma’ din id-Deċiżjoni. Huma għandhom jgħarrfu lill-Kummissjoni b'dan minnufih.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 13 ta’ Diċembru 2007.